**Vyhlásenie**

**podľa čl. 23 ods. 3 písm. a) Legislatívnych pravidiel vlády SR**

Návrh zákona, ktorým sa mení a dopĺňa zákon č. 129/2002 Z. z. o integrovanom záchrannom systéme v znení neskorších predpisov sa predkladá na rokovanie Legislatívnej rady vlády Slovenskej republiky s rozporom s Ministerstvom financií Slovenskej republiky a s rozporom s Ministerstvom životného prostredia Slovenskej republiky.

**Zásadná pripomienka Ministerstva financií Slovenskej republiky:**

**K doložke vybraných vplyvov a analýze vplyvov na rozpočet verejnej správy**

S vypracovanou doložkou vybraných vplyvov a analýzou vplyvov nie je možné súhlasiť. Žiadame, aby vplyvy vyplývajúce z návrhu zákona boli zabezpečené v rámci schválených limitov výdavkov a limitov počtu zamestnancov dotknutých kapitol na príslušné rozpočtové roky, bez dodatočných požiadaviek na štátny rozpočet.

Ministerstvo vnútra Slovenskej republiky nedisponuje s voľnými zdrojmi vo svojej kapitole, ktorými by vedelo zabezpečiť finančné krytie predmetného návrhu zákona.

**Zásadná pripomienka Ministerstva životného prostredia Slovenskej republiky:**

**K doložke vybraných vplyvov a analýze vplyvov na rozpočet verejnej správy**  
V doložke vybraných vplyvov žiadame zohľadniť výdavky Slovenskej inšpekcie životného prostredia na zriadenie 13 nových štátnozamestnaneckých miest (6 štátnych zamestnancov v 7. platovej triede na inšpektorátoch životného prostredia a 7 štátnych zamestnancov vo 8. platovej triede na ústredí inšpekcie) a zabezpečenie finančného krytia pre výkon služby na útvaroch inšpekcie ochrany vôd v súvislosti s riešením prípadov bezprostredného ohrozenia životného prostredia. V analýze vplyvov na rozpočet verejnej správy žiadame upraviť vplyv na mzdové výdavky tak, že v roku 2023 žiadame navýšiť uvedenú sumu o 464 296 Eur, a v rokoch 2024 a 2025 žiadame uvedenú sumu navýšiť o 646 611 Eur. Túto pripomienku považujeme za zásadnú.

Ministerstvo vnútra Slovenskej republiky má za to, že predkladaný návrh zákona nerozširuje pôsobnosť Slovenskej inšpekcie životného prostredia nad rozsah pôsobnosti vyplývajúci z platného zákona o integrovanom záchrannom systéme. Vzhľadom na túto skutočnosť preto nepovažujeme za vhodné a adekvátne, aby sa potreba personálneho posilnenia inšpekcie realizovala v tomto legislatívnom procese. Individuálne požiadavky špecializovaných orgánov štátnej správy na personálne posilnenie je potrebné uplatňovať prostredníctvom iných na to príslušných legislatívnych procesov, ktoré vecne upravujú pôsobnosť týchto orgánov.